
A termékenységi problémák pszichés tényezőinek vizsgálata magyar párok esetében

Kulcsszavak: infertilitás, anxio-depresszív tünetek, stressz, megküzdés
 A csökkent termékenységgel való küzdelem mind globális, mind haza viszonylatokban egyre nagyobb kihívást jelent a reproduktív korban lévő párok számára. Az infertilitási problémákkal küzdő pároknak nap, mint nap fizikai, szociális és pszichológiai kihívásokkal kell szembenézniük, amelyek a meddőséggel összefüggő kezelések mellékhatásait és az ezzel járó stresszt is magukban foglalják. A reprodukciós zavarok megjelenését, az infertilitási kezelésben történő részvételt számos lélektani aspektus, pszichés tünet is kísérheti. Ez alapján jelen vizsgálat célja a pszichiátriai érintettséggel nem rendelkező infertilitással küzdő párok pszichés állapotának hazai felmérése. A jelen kutatás egy prospektív klinikai vizsgálat keretében valósult meg, amelynek célja az infertilitás kezelésével összefüggő pszichológiai faktorok súlyosságának feltárása. Az SZTE SZAOK Reprodukciós Medicina Intézetében zajló vizsgálat során a meddőségi problémákkal küzdő párok pszichés állapotát, klinikai tüneteinek súlyosságát és megküzdési stratégiáikat a Meddőségi Probléma Leltár, a Beck Depressziós Kérdőív, a Spielberg-féle Vonásszorongás Kérdőív, az Észlelt Stressz Kérdőív, valamint a Megküzdési Módok Kérdőív alkalmazásával kerültek elemzésre. Az eredmények alapján megállapítható, hogy a meddőséggel küzdő magyar mintában a depressziós tünetek, és a meddőségspecifikus stressz szintje szignifikánsan kedvezőtlenebb volt a normatív adatokhoz viszonyítva. Emellett, míg a nők tendenciaszerűen súlyosabb depressziós hangulati és szignifikánsan súlyosabb vonásszorongásos tünetekkel voltak jellemezhetők partnerükhöz képest, addig a férfiaknál a meddőséggel összefüggő specifikus stressz jelentkezett szignifikánsan kifejezettebben. A meddőséggel való megküzdés nemi különbségeit vizsgálva megállapítható, hogy a nők szignifikánsan gyakrabban alkalmazták az érzelmi cselekvés, az érzelmi egyensúlykeresés, a szociális támogatás igénybevételének, valamint a visszahúzódás stratégiáit, mint férfi társaik. A további eredmények értelmezése során a pszichés válaszreakciók megjelenésében kiemelt tényezőnek a gyermektelen életmód elutasítása, az érzelmi cselekedettel való megküzdés, valamint a meddőség mindennapi életre gyakorolt hatása bizonyult. A kutatás hangsúlyozza, hogy a pszichológiai támogatás beépítése az orvosi kezelésbe kulcsfontosságú a párok mentális egészségének megőrzéséhez és ezáltal a reprodukciós sikerességük növeléséhez.



